Kiesers kan steeds registreer vir verkiesing | Netwerk24
Deur Philda Essop 13 Februarie 2019 19:30
Daar is na verwagting sowat twee weke oor vir Suid-Afrikaners om hulle vir die 2019- nasionale en provinsiale verkiesing te registreer.
Die Verkiesingskommissie (OVK) het vroeër gesê dat pres. Cyril Ramaphosa die verkiesing na verwagting einde vandeesmaand sal proklameer. Dit volg nadat hy aangekondig het dat die verkiesing op Woensdag 8 Mei sal plaasvind.
Die OVK het Woensdag by navraag gesê hy "sien ywerig daarna uit" dat die president die verkiesing proklameer.
Khusela Diko, presidensiële woordvoerder, kon nie dadelik bereik word vir kommentaar oor wanneer die proklamasie sal plaasvind nie.
Die OVK sê burgers kan registreer tot middernag op die dag waarop die president die verkiesing proklameer. Daarna is die kieserslys gesluit vir deelname aan vanjaar se verkiesing.
Die proklamasie is die formele publikasie van die verkiesingsdatum in die Staatskoerant wat die rooster vir die verkiesing en die verwante kiesprosesse aan die gang sit. Dit sluit in die datum wanneer die kieserslys sluit, die sperdatum waarteen politieke partye hul kandidatelyste by die OVK moet indien, die sertifikasie van die kieserslys en die opening van aansoeke vir spesiale stemme. Dié rooster sal met politieke partye bespreek word en dadelik gepubliseer word ná afloop van die proklamasie van die verkiesing.
Kiesers kan in kantoorure by hul plaaslike OVK-kantoor, wat gewoonlik by die munisipale kantoor geleë is, registreer. 'n Lys van dié kantore is beskikbaar by www.elections.org.za of bel die OVK by 0800 11 8000.